Denne spilleren kan vinne PL og Championship i samme sesong
ARTIKKELEN ER OVER TRE ÅR GAMMEL Det er akkurat det denne tidligere Manchester United-backen har en sjanse til å gjøre i vår. Forsvareren Ritchie De Laet (27) var en stund lovende, men har på et vis aldri klart å ta det nødvendige siste steget mot et skikkelig gjennombrudd. Det er kanskje litt slemt, men skal man beskrive karrieren hans med et eneste ord så er «anonym» ordet. Han har spilt for hjembyklubben Royal Antwerp i Belgia og var Uniteds «eiendom» i tre år fra januar 2009. Derfra fikk han med seg en håndfull låneopphold for klubber nedover i divisjonshierarkiet – uten å direkte utmerke seg. Og i alt bare én A-lagsligakamp for Man. Utd. – hvilket ikke var tilstrekkelig til å få en medalje i klubbens ligagullsesong i 2008 – 09. Den eneste medaljen han har å vise til fra United-tiden er som vinner av kåringen «Reserve Team Player of the Year» i 2010. Den utmerkelsen snappet han for øvrig rett foran Magnus Wolff Eikrem. Men så i mai 2012 begynte det så smått å skje noe i karrieren med den permanente overgangen til Leicester. For to år senere vant han Championship med The Foxes, som klubben kalles. I inneværende sesong spilte han tolv kamper for et ligagull-jagende Leicester, før han i januar ble flyttet til Championship-klubben Middlesbrough på nok et lån. Der har han så langt i 2016 spilt ni kamper for klubben fra Nordøst-England som ikke har vært i Premier League siden 2009. Ifølge Sky Sports er reglene slik at det kreves minimum fem Premier League-matcher for å kvalifisere seg til en vinnermedalje. I The Football League – som nivåene 2 – 4 sorterer under – er reglene noe flytende. Men en Championship-vinnerklubb (andre nivå) får tildelt 18 medaljer som den kan dele ut til spillerne som den selv ønsker. Utover det kan klubben søke om flere medaljer til utdeling hvis de kan oppgi gode nok grunner.Så langt Sky Sports kjenner til har dette «Premier League-medaljevinner og en annen engelsk ligatittel-vinner i samme sesong»-fenomenet aldri skjedd før. Men med Leicesters syvpoengsføring i Premier League-toppen og Middlesbroughs delte topplass i Championship er det godt mulig at det skjer i mai – og at Ritchie De Laet deretter får en naturlig plass i fremtidige pubquizer. Lest denne? Ferguson: – Leicester blir mester tre runder før slutt Middlesbrough klarte bare 0 – 0 hjemme mot formsvake Ipswich sist, men er ubeseiret på åtte ligamatcher (6-2-0). Og for de overtroiske tar vi med at laget under manager Aitor Karankas ledelse fra november 2013 har vunnet samtlige av sine åtte Championship-matcher på fredager. I aften er George Friend (f) eneste tvilsomme spiller. Birmingham har kun seiret i én av sine ti siste ligakamper (1-4-5), og har slik gitt et resignert inntrykk. I alle de fire siste hjemmematchene har St. Andrews-klubben sluppet inn nøyaktig to baklengsmål. Her mangler trolig Tomasz Kuszczak (k) og Paul Caddis (f). Men nederlenderen Maikel Kieftenbeld (mb) returnerer. • Her kan du lese våre vurderinger av dagens øvrige oddsobjekter Championship-tettrioen Burnley, Middlesbrough og Brighton har vært helt enestående denne sesongen. Lagene står med 87 poeng hver – og det er akkurat 20 poeng ned til lag nummer syv, Cardiff, med 67 poeng. Borteoddsen til 1,45 er ikke det helt store, men det er det vi har. Spillefrist til «fredags-tacokampen» er kl. 20.40 og TV2 Sport Premium viser oppgjøret.
Å vinne én ligatittel er et helt spesielt øyeblikk i en fotballspillers karriere. Men hva med å vinne to ligatitler i samme sesong?